Mitjançant la Resolució de 3 de març de 1998 (DOGC núm. 2599, 16.3.1998) es van delegar en els àmbits de gestió de l'Institut Català de la Salut algunes de les competències atribuïdes al director gerent de l'Institut Català de la Salut en matèria de contractació administrativa i execució pressupostària per l'Ordre de 24 d'agost de 1993 (DOGC núm. 1793, de 6.9.1993).
Des que va ser dictada l'any 1998, ha tingut lloc l'entrada en vigor la Llei 8/2007, de 30 de juliol, de l'Institut Català de la Salut, i també la Llei 30/2007, de 30 d'octubre, de contractes del sector públic.
Ambdues disposicions normatives fan palesa la necessitat de fer una nova delegació de competències adequada a la nova organització i els nous conceptes que s'introdueixen per aquesta nova normativa, per tal de millorar l'eficàcia i operativitat en el funcionament de l'Institut en aquesta matèria.
De conformitat amb el que estableix l'article 16.2 de la Llei 8/2007, l'òrgan de contractació és el director gerent de l'Institut Català de la Salut i, segons disposa l'article 20.4 d'aquesta mateixa norma, són càrrecs directius, entre altres, els directors dels serveis corporatius o els que hi són assimilats, els gerents territorials, els gerents o directors d'unitat de gestió hospitalària i els gerents o directors d'unitat d'atenció primària o els que hi són assimilats.
De resultes de la nova organització, és procedent deixar sense efecte les delegacions de funcions realitzades mitjançant la citada Resolució de 3 de març de 1998, de delegació de competències en matèria de contractació administrativa i execució pressupostària en els àmbits de gestió de l'Institut Català de la Salut, i també, a fi d'aconseguir una major immediatesa, proximitat i celeritat en la resolució en matèria de contractes del sector públic i execució pressupostària, cal ara fer una nova delegació de competències en diversos càrrecs directius i personal amb funcions de comandament d'aquest Institut.
Per tot el que s'exposa, i d'acord amb el que estableixen els articles 12 i 37 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i l'article 13 de la Llei 30/1992, de 26 de novembre, del règim jurídic de les administracions públiques i del procediment administratiu comú,
—1.1 Delegar en els gerents territorials de l'Institut Català de la Salut de les àrees de l'Alt Pirineu, Lleida, les Terres de l'Ebre, el Camp de Tarragona, Metropolitana Nord, Catalunya Central, Girona i Metropolitana Sud, en els àmbits funcionals respectius tant pel que fa a la gestió hospitalària com la gestió d'atenció primària, les competències per a la tramitació, l'adjudicació i formalització dels contractes sotmesos a la Llei 30/2007 de contractes del sector públic, en concret els d'obres, subministraments, serveis, mixtes, i d'arrendament de béns mobles, inclosa la tramitació i formalització dels contractes menors.
1.2 Delegar en el gerent de l'Hospital Universitari de la Vall d'Hebron, en el seu àmbit funcional, les competències per a la tramitació, l'adjudicació i formalització dels contractes sotmesos a la Llei 30/2007 de contractes del sector públic, en concret els d'obres, subministraments, serveis, mixtos, i d'arrendament de béns mobles.
1.3 Delegar en el director econòmic de l'Hospital Universitari de la Vall d'Hebron, en el seu àmbit funcional respectiu, la competència per a la tramitació i formalització dels contractes menors a què es refereix la Llei 30/2007.
1.4 Delegar en els gerents o directors de les unitats de gestió d'atenció primària de Barcelona Ciutat, en el seu àmbit funcional, les competències per a la tramitació, l'adjudicació i formalització dels contractes sotmesos a la Llei 30/2007 de contractes del sector públic, en concret els d'obres, subministraments, serveis, mixtos, i d'arrendament de béns mobles.
1.5 Delegar en els directors econòmics de les unitats de gestió d'atenció primària de Barcelona Ciutat, en el seu àmbit funcional, les competències per a la tramitació i formalització dels contractes menors a què es refereix la Llei 30/2007.
—2 Delegar en els gerents territorials i en els gerents o directors d'unitats de gestió hospitalària i d'atenció primària de Barcelona Ciutat, en els àmbits funcionals respectius, la competència per a l'autorització de despeses i proposicions de pagaments en relació amb els expedients de contractació, amb càrrec als pressupostos que tinguin assignats.
—3 En tot cas queda reservada la competència del director gerent de l'Institut Català de la Salut, amb caràcter general per a:
L'aprovació dels plecs de clàusules administratives particulars de qualsevol tipus de contracte, inclosos els que han d'incorporar-se en els expedients tramitats pels òrgans a favor dels quals es deleguen competències en virtut d'aquesta Resolució.
L'avocació en qualsevol moment de la tramitació dels expedients incoats pels òrgans a favor dels quals es deleguen competències en virtut de la present Resolució, prèvia tramitació en els termes que preveu la Llei 30/1992, de 26 de novembre, de règim jurídic de les administracions públiques i el procediment administratiu comú.
La tramitació, adjudicació i formalització dels contractes i convenis següents:
a) Els contractes subjectes a la Llei 30/2007, de 30 d'octubre, que afectin l'àmbit de més d'una gerència territorial, o a la gerència territorial de Barcelona Ciutat, o a més d'una unitat de gestió hospitalària o a més d'una de les unitats de gestió d'atenció primària.
b) Els contractes de compravenda, donació, permuta, arrendament i altres negocis jurídics anàlegs sobre béns immobles, valors negociables i propietats incorporals.
c) Els encàrrecs de gestió a entitats que tinguin reconeguda la condició d'ens instrumental de l'administració.
d) Qualsevol altre contracte diferent dels assenyalats a l'apartat 1 d'aquesta Resolució.
e) Els convenis de col·laboració amb entitats públiques i privades.
En aquests supòsits, no obstant, el director gerent de l'Institut Català de la Salut podrà autoritzar, si s'escau, la signatura d'expedients de contractació específics, d'acord amb el que preveuen els articles 40 a 42 de la Llei 13/1989, de 14 de desembre, d'organització, procediment i règim jurídic de l'Administració de la Generalitat.
—4 Els òrgans a favor dels quals es deleguen competències en virtut d'aquesta Resolució autoritzaran les despeses amb càrrec als pressupostos que tinguin assignats i exerciran la seva competència per a la proposició de pagaments, d'acord amb les normes de comptabilització i procediment que siguin aplicables.
—5 Les competències delegades a l'empara d'aquesta Resolució porten implícites les facultats i obligacions que la normativa reguladora dels contractes del sector públic atribueix als òrgans de contractació i, en concret, la facultat d'aprovar els plecs de prescripcions tècniques a què es refereix la Llei 30/2007, de contractes del sector públic, i les obligacions de donar publicitat dels procediments quan s'escaigui, i d'informar el Registre Públic de contractes de la Generalitat.
—6 En cas, no obstant, que els càrrecs directius i personal amb funcions de comandament en favor dels quals es deleguen competències, en ús d'aquestes, requereixin algun informe, resolució, acord o qualsevol altre tràmit d'un altre Departament de la Generalitat, ho hauran de sol·licitar a través de la Direcció Econòmica i d'Organització de l'Institut Català de la Salut.
—1 Resta derogada la Resolució de 3 de març de 1998, de delegació de competències en matèria de contractació administrativa i execució pressupostària en els àmbits de gestió de l'Institut Català de la Salut.
—2 La present Resolució entrarà en vigor l'endemà de la seva publicació al DOGC.